钦定古今图书集成/明伦汇编/闺媛典/第040卷 > 盖将之妻
## 钦定古今图书集成/明伦汇编/闺媛典/第040卷 > 盖将之妻

按刘向《列女传》：盖将之妻，盖之偏将丘子之妻也。戎
伐盖杀其君，令于盖群臣曰：“敢有自杀者，妻子尽诛。”
丘子自杀，人救之，不得死。既归，其妻谓之曰：“吾闻将
节勇而不果生，故士民尽力而不畏死。是以战胜攻
取，故能存国安君。夫战而忘勇，非孝也；君亡不死，非
忠也。今军败君死，子独可生，忠孝忘于身，何忍以归？”
丘子曰：“盖小戎大，吾力毕能尽，君不幸而死，吾固自
杀也，以救故不得死。”其妻曰：“曩日有救，今又何也？”丘
子曰：“吾非爱身也。《戎令》曰：‘自杀者诛及妻子，是以不
死，死又何益于君’？”其妻曰：“吾闻之，主忧臣辱，主辱臣
死，今君死而子不死，可谓义乎？多杀士民，不能存国
而自活，可谓仁乎？忧妻子而忘仁义，背故君而事强
暴，可谓忠乎？人无忠臣之道，仁义之行，可谓贤乎？《周
书》曰：‘先君而后臣，先父母而后兄弟，先兄弟而后交
友，先交友而后妻子。妻子，私爱也；事君，公义也。今子
以妻子之故，失人臣之节，无事君之礼，弃忠臣之公
道，营妻子之私爱，偷生苟活，妾等耻之，况于子乎？吾
不能与子蒙耻而生焉’。”遂自杀。戎君贤之，祠以太牢，
而以将礼葬之。赐其弟金百镒，以为卿，而使别治。盖。
君子谓盖将之妻，洁而好义。《诗》曰：“淑人君子，其德不
回。”此之谓也。